31998R2840
L 354/14
JURNALUL OFÍCIAL AL UNIUNII EUROPENE
REGULAMENTUL (CE) NR. 2840/98 AL CONSILIULUI
din 21 decembrie 1998
de modificare a Regulamentului (CE) nr. 1734/94 privind cooperarea financiară și tehnică cu teritoriile ocupate
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 130w,
având în vedere propunerea Comisiei (1),
hotărând în conformitate cu procedura prevăzută la articolul 189c din tratat (2),
întrucât Regulamentul (CE) nr. 1734/94 al Consiliului din 11 iulie 1994 privind cooperarea financiară și tehnică cu teritoriile ocupate (3) stabilește măsuri și norme detaliate pentru administrarea programului comunitar de sprijin și asistență pentru populația palestiniană din Cisiordania și Fâșia Gaza;
întrucât, în conformitate cu respectivul regulament, Comunitatea urmează să realizeze cooperarea tehnică și financiară cu Cisiordania și Fâșia Gaza în cadrul unui program cu durata de cinci ani; întrucât acest program expiră la sfârșitul anului 1998;
întrucât persistența blocajului în procesul de pace constituie cea mai gravă criză de la lansarea, în 1991, a procesului de pace în Orientul Mijlociu; întrucât asistența economică internațională a reușit, cu toate acestea, să mențină procesul de pace și să acorde sprijin pentru Autoritatea Palestiniană;
întrucât obiectivul este de a preveni deteriorarea în continuare a economiei palestiniene, prin minimizarea și înlăturarea efectelor închiderilor punctelor de trecere și ale altor obstacole în calea dezvoltării, precum și de a contribui la o bună gestiune și la echilibrul financiar al Autorității Palestiniene și de a o consolida prin consolidarea instituțiilor sale;
întrucât obiectivul final îl constituie realizarea unei dezvoltări economice și sociale durabile și încurajarea democrației, a drepturilor omului și a dezvoltării societății civile;
întrucât, având în vedere situația actuală, Comunitatea trebuie să își continue eforturile de sprijin; întrucât, în acest scop, trebuie lansat un program de asistență cu o durată de cinci ani (din 1999 până în 2003), iar Regulamentul (CE) nr. 1734/94 trebuie modificat în consecință; prezentul regulament trebuie revizuit de Consiliu în termen de doi ani, dar cel târziu până la 31 decembrie 2000, pentru a ține seama de evoluția recentă și pentru alinierea acestuia cu prevederile Regulamentului (CE) nr. 1488/96 al Consiliului din 23 iulie 1996, revizuit, privind măsuri financiare și tehnice de susținere (MEDA) a reformei structurilor economice și sociale în cadrul Parteneriatului euro-mediteranean (4);
întrucât termenii „teritoriile ocupate” trebuie înlocuiți cu termenii „Cisiordania și Fâșia Gaza” în întregul text al Regulamentului (CE) nr. 1734/94;
întrucât articolul 4 din Regulamentul (CE) nr. 1734/94 prevede că toate deciziile de finanțare de proiecte și acțiuni se adoptă în conformitate cu procedura prevăzută la articolul 5 din acesta; întrucât, pentru a permite reacții rapide și flexibile și pentru a crește eficacitatea, se adoptă în conformitate cu respectiva procedură numai deciziile financiare care depășesc 2 000 000 ECU, altele decât cele privind subvențiile la dobândă pentru împrumuturile acordate de bancă;
întrucât Decizia 97/256/CE a Consiliului din 14 aprilie 1997 de acordare a unei garanții comunitare Băncii Europene de Investiții în caz de pierderi rezultate din împrumuturi acordate proiectelor din afara Comunității (țări din Europa Centrală și de Est, țări mediteraneene, țări din America Latină și Asia și Africa de Sud) (5) reglementează, de asemenea, garanțiile în această regiune pentru o perioadă până în anul 2000,
ADOPTĂ PREZENTUL REGULAMENT:
Articolul 1
Regulamentul (CE) nr. 1734/94 se modifică după cum urmează:
1.
Titlul se înlocuiește cu următorul text:
„Regulamentul (CE) nr. 1734/94 al Consiliului din 11 iulie 1994 privind cooperarea financiară și tehnică cu Cisiordania și Fâșia Gaza”.
2.
Articolul 1 se înlocuiește cu următorul text:
„Articolul 1
(1) Comunitatea realizează cooperarea tehnică și financiară cu Cisiordania și Fâșia Gaza pe o perioadă de cinci ani (din 1999 până în 2003) în scopul sprijinirii dezvoltării economice, politice și sociale durabile a acestora. În cazul în care se adoptă noi perspective financiare pentru perioada ulterioară anului 2000, valoarea acestei cooperări se stabilește în conformitate cu perspectivele financiare și în funcție de decizia autorității bugetare cu privire la această valoare în cadrul procedurii bugetare anuale.
(2) În termen de doi ani, dar cel târziu până la 31 decembrie 2000, Consiliul revizuiește prezentul regulament pe baza unei evaluări independente a programelor în conformitate cu articolul 6. Această revizuire ține seama, de asemenea, de recentele evoluții în regiune și ar putea avea în vedere, de asemenea, alinierea regulamentului cu Regulamentul (CE) nr. 1488/96 al Consiliului din 23 iulie 1996 privind măsuri financiare și tehnice de susținere (MEDA) a reformei structurilor economice și sociale în cadrul Parteneriatului euro-mediteranean (6).
3.
Articolul 2 se modifică după cum urmează:
(a)
termenii „și dezvoltarea societății civile” se adaugă după „drepturile omului” la sfârșitul alineatului (1);
(b)
la alineatul (3) se adaugă următorul paragraf:
„Respectivele proiecte și acțiuni au ca scop, inter alia, promovarea ocupării forței de muncă și crearea de locuri de muncă prin îmbunătățirea serviciilor sociale și combaterea sărăciei.”;
(c)
la alineatele (5) și (6), termenii „teritoriile ocupate” se înlocuiesc cu termenii „Cisiordania și Fâșia Gaza”.
4.
La articolul 3, termenii „teritoriile ocupate” se înlocuiesc cu termenii „Cisiordania și Fâșia Gaza”.
5.
La articolul 4, alineatele (1)-(3) se înlocuiesc cu următorul text:
„Articolul 4
(1) Deciziile de finanțare de proiecte și acțiuni în temeiul prezentului regulament, care depășesc 2 000 000 ECU, altele decât cele privind subvențiile la dobândă pentru împrumuturile acordate de Bancă, se adoptă în conformitate cu procedura prevăzută la articolul 5.
(2) Deciziile de finanțare privind alocațiile globale pentru cooperarea tehnică, formare și promovarea comerțului se adoptă în conformitate cu procedura prevăzută la articolul 5. În cadrul unei alocări globale, Comisia adoptă decizii de finanțare care nu depășesc 2 000 000 ECU.
Comitetul menționat la articolul 5 este informat sistematic și prompt, și, în orice caz, înainte de următoarea reuniune cu privire la deciziile de finanțare pentru măsurile care nu implică mai mult de 2 000 000 ECU.
(3) Deciziile de modificare a deciziilor de finanțare adoptate în conformitate cu procedura prevăzută la articolul 5 se adoptă de către Comisie dacă nu implică modificări substanțiale sau angajamente suplimentare care depășesc 20 % din angajamentul inițial. Comisia informează imediat comitetul menționat la articolul 5 cu privire la astfel de decizii.”
6.
La articolul 5, alineatul (1) se înlocuiește cu următorul text:
„(1) Comisia este asistată de Comitetul MED înființat în conformitate cu articolul 11 din Regulamentul (CE) nr. 1488/96.”
7.
La articolul 6, alineatul (1) se înlocuiește cu următorul text:
„(1) Comisia examinează stadiul punerii în aplicare a cooperării în temeiul prezentului regulament și raportează anual, în scris, Parlamentului European și Consiliului.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 21 decembrie 1998.